LidanRubinov/Halacha-QA huggingface dataset:
שאלה: סוף זמן תפילה: הרב. א. היום בשוגג אונס התחלתי להתפלל כחצי שעה לפני סוף זמן תפילה, בכוונה להסתמך על הדעות שאפשר לסיים את תפילת העמידה לאחר הזמן אם מתחילים לפני (כדי לומר לפני כן ברוך שאמר, אשרי, ישתבח וברכות ק"ש). לאחר ק"ש הייתי צריך לחלוץ תפילין לצורך מסוים, וכשבאתי להניחם שוב, ראיתי שיש עוד כדקה לפני סוף זמן תפילה. אך מכיוון שלא רציתי להתפלל בלי תפילין, למרות שידעתי שעדיף להתפלל, הנחתי תפילין (עם ספק קלוש שמא עדיין לא עבר סוף הזמן, כי לא ידעתי במדויק, אך רוב הסיכויים שיעבור הזמן), וכשסיימתי להניח עבר סוף הזמן והתפללתי (לא בנדבה, אם כי בשלב כלשהו בתפילה חשבתי תנאי נדבה). א. האם לדעת הרב זה נקרא מזיד ולחלק מהדעות לא יצאתי? ב. האם היה עלי לנהוג אחרת בשלב כלשהו, והאם היה ענין להתפלל אח"כ שוב בתנאי של נדבה או בתשלומין למנחה? ג. האם ייתכן שאכן לא עבר סוף זמן תפילה בהסתמך על דעות אחרות בחישוב הזמנים? ד. שאלה כללית לגבי זמנים בהלכה- האם אפשר לסטות בכמה דקות מהזמן הכתוב, שכן בעבר לא ידעו במדויק את הזמן? וסליחה על האריכות.
תשובה: א. נפסק שגם המתעכב מלהתפלל במזיד עד שעבר זמנה, ואח''כ התפלל,יצא ידי חובה  משנ''ב פט,ו מדיוק לשון השו''ע. ב. עדיפה תפילה בזמנה אף ללא תפילין מאשר שלא בזמנה עם תפילין. אמנם במקרה שלך לא ברור אם בכלל היתה אפשרות לתפילה בזמנה  קשה לכוון לזמן של דקה אחת שכן צריך שהשעון ידייק ברמת השניות והלוח יהיה מכוון למקום המסוים בו היית. כאמור בסע' א,יצאת ידי חובה ואינך צריך להתפלל שוב. ג. אפשר להקל ובטח בתפילה דרבנן לסמוך על חישוב הגר''א. ילקו''י תפילה א עמ' סא. ד. יש לברר שהלוח הינו מחושב נכון  ולא מעותק סתם מלוח אחר,מתאים למיקומך וששעונך מדייק. יש להקפיד על הזמנים הללו ובדברי דאוריתא ראוי לקחת מס' דקות כמקדם ביטחון. הרחבה ומקורות א. יתרה מזו. ישנן דעות שאין להתפלל אחר סוף שעה רביעית ובכ''ז הסכימו שכשהתפלל כבר,יצא ידי חובה  ילקו''י תפילה א ע' נה בשם רבי חיים בן עטר וערך השולחן. ב. 1. תפילה בזמנה  לפני סוף שעה רביעית זמנית  עדיפה על תפילה בציבור אחר הזמן. תפילה אחר זמנה  אחר שעה רביעית זמנית  היא ללא שכר תפילה בזמנה  ש' פט,א  עדיף להתפלל ביחיד בזמן מאשר בציבור אחר שעה רביעית למרות שמתפללים קודם חצות  משנ''ב מו,לב. וכן פסק אישי ישראל פי''ג,י למרות שציין דעה חולקת שם בהערה כח. יתרה מזו,יש הסובר שעדיף להתפלל ביחידות בזמן תפילה של המג''א ולא בציבור בזמן תפילה של הגר''א  הגרשז''א. מובא באישי ישראל פ''יח הערה מ. עיין פניני הלכה תפילה יא,יב דעות בעניין. כשמקדים תפילתו לתפילת הציבור,ייזהר לא לבזות את הציבור ולכן לכתחילה יתפלל מחוץ לבית הכנסת  אישי ישראל פ''ח,יז  2. תפילה בציבור עדיפה על פני תפילת שמונה עשרה עם תפילין. אמנם עדיפה תפילה עם תפילין ביחיד מאשר תפילה בציבור ללא תפילין  מג''א סו,יב. משנ''ב סו,מ. אך יש לומר שעיקר הקפידא להתפלל עם תפילין זה בק''ש ולכן אם קרא ק''ש עם תפילין וכמקרה שלך  ובכך העיד עדות אמת,עדיף להתפלל עתה בציבור בלי תפילין מאשר ביחידות עם תפילין. אישי ישראל פ''יב הערה מד בשם בירור הלכה סימן סו. עיין מנחת יצחק ח''ב סוף סימן קז. 3. א''כ יוצא שאם תפילה בזמנה עדיפה מתפילה בציבור. ותפילה בציבור עדיפה מתפילת שמונה עשרה עם תפילין. אז כ''ש שתפילה בזמן עדיפה ע''פ תפילה עם תפילין.  וכך משמע ממג''א סו,יב שכתב שעדיפה תפילה בזמן אף ללא תפילין ולכאורה כוונתו לתפילה קודם סוף שעה רביעית וכך הבין את המג''א אבני ישפה ח,ח הערה 13 שם.  להתחיל תפילה בזמן אך לסיימה אח''כ-הדעות חלוקות בעניין אם זו תפילה בזמנה. אישי ישראל פ''יג הערה ט. שיתקיימו כל תפילותיך ברחמים וברצון יחד עם תפילות כל עם ישראל.
שאלה: כוונה בשהכל: בס ד לכבוד הרב, רציתי לשאול שאלה: האם כשאני מגיע לבית מסוים, אני יכול לכוון בברכת שהכל הראשונה שלי באותו בית לפטור את כל המאכלים שברכתם שהכל שאני אוכל או אשתה כל זמן היותי בבית עד שאצא ממנו? ואם אכלתי לחם באותו בית וברכתי ברכת המזון, האם אותה ברכת שהכל הראשונה שכוונתי בה לפטור את הכל פוטרת את מאכלי שהכל שבתוך סעודת הלחם (כמו קינוח שצריך לברך עליו), והאם היא פוטרת את המאכלים שאני אוכל אחרי ברכת המזון?
תשובה: א. ניתן ואף רצוי לכוון בברכת שהכל במקום מסוים לפטור את כל המאכלים שברכתם שהכל שעתידים לאכול או לשתות באותו מקום. ב. ברכת שהכל שלפני אכילת הלחם פוטרת את מאכלי ה"שהכל" שנאכלים תוך ארוחת לחם וטעונים ברכה לפניהם. (ע"פ שולחן ערוך אורח חיים סי' קע"ד סע' ז' ובמשנה ברורה) ג. ליש לברך שוב לאחר ברכת המזון שהכל כדי להמשיך לאכול. (ע"פ שולחן ערוך אורח חיים סי' קע"ד סע' ז' ובמשנה ברורה) יום טוב
שאלה: קנית דגי נוי חדשים באבלות: האם מותר באבלות על אבא לקנות דגי נוי לאקווריום?
תשובה: ב"ה אחר שלושים, אם אין בדגים שמחה גדולה והם נקנים גם עבור אחרים- אפשר להקל. שהבורא ינחם אותך הרב חגי בר גיורא
שאלה: לזרוק לפח כדי לחסוך זמן: יש לי חפצים שאני לא צריך ואני יכול לתת אותם לארגון חסד שמוכר אותם במחיר סמלי אבל אני חושש להפסיד זמן בהליכה למרכז החסד כאשר יש לי פח דקה מהבית מותר לזרוק לפח?
תשובה: מצווה גדולה למסור את החפצים שאינם בשימוש לארגון חסד.
שאלה: לברך על שתיה דוחה: אני נוהג לשתות חומץ תפוחים מהול במים מדי פעם, זה ממש לא טעים, חמוץ מאוד עם ריח של אשפה. אבל גברו היתרונות הבריאותיים שלו על נריח וזה ממש מועיל ולא מזיק לגוף. אני ממש נגעל מזה. האם צריך לברך על זה כזה מהול במים?
תשובה: ב"ה שלו-ם וברכה נפסק(אורח חיים רד, ז):" השותה מים לצמאו מברך שהכל.". מכאן שרק כאשר נהנה מהשתיה יש לברך. הרב חגי בר גיורא
שאלה: לשבת שבעה : ב"ה לרב יצחק בן יוסף שליט"א לא הדגשתי בשאלה הקודמת כי יש אח ביננו בעייתי במיוחד שמבעיר אש אני במצב כזה לא יכול ליישר ההדורים ומנסיוני הם לא יקשיבו לכן אם אשב בביתי לבד ועוד דבר שאמנו מהדור הקודם שהרגש גובר על השכל ואני בתווך ואימי תפגע שאני לא יושב איתם ממש בדילימה כעת!! השאלה נשאלה בהמשך לשאלה אישית
תשובה: ה' ייתן לך סיעתא להחליט. אפשר לבוא לחלק מהזמן למנחה ערבית שיש הרבה אנשים.
שאלה: לשון הרע: ב"ה כבוד הרב אם הבנתי נכון אז בבית דין לפני 2000 שנה או היום אם יש לי 2 עדים שפלוני אמר עלי ל"ה אני לא יכול לתבוע אותו. השאלה נשאלה בהמשך לשאלה "ארור מכה רעהו בסתר"
תשובה: לשואל אמנם ח למדו ש"מכה רעהו בסתר" רומז למספר לשון הרע, והוא ב"ארור", על כל פנים על לשון הרע אין עונש בידי אדם, מכיוון שדיבור לא נחשב מעשה. יחד עם זאת ח הזהירו מאוד על לשון הרע ואמרו: "לשון הרע שקול כנגד עבודה זרה, גילוי עריות ושפיכות דמים". וכן נאמר במסכת מכות כי האומר לשון הרע, השומע לשון הרע והמעיד שקר בחברו ראוי שישליכוהו לכלבים  (מכות כג ע"א). נאמנה
שאלה: הדרך להגעה אל האמונה: לפני מספר זמן חוויתי משבר מסויים שעפ"י כמה שזכור לי הוא החוויה הכי קשה שהייתה לי עד היום, כנראה שמכל הבלבול והספיקות שנוצרו לי שם, אני מרגיש כבר זמן מה בחוסר אמונה, אני שוקד על לנסות להבין את האמונה (לא רק שכלית שאפשר להתווכח), אך אני לא מרגיש מסופק כלל וכלל, ובמצבים מסויימים כבר אין לי כוח של התמודדות ורצון לנסות עוד להמשיך. האם יכול להיות שאני צריך להפסיק להתייחס לכל שאלה ולהשקיע עליה באופן ספציפי זמן ובמקום כך לנסות להשקיע זמן על הסתכלות כללית של העולם (ראיתי סיפור על הרצי"ה בספר "משמיע ישועה" בעמוד 114 ששם הרב סדן מספר שכך הרצי"ה הנחה אותו) מצפה ומייחל לתשובה.
תשובה: : כל נושא שהאדם נתקע בו כדאי לבנות כבישים עוקפים. למקרה של תקיעות בחוש האמונה כדאי להקדיש לכך ביום זמן מוגדר ומוגבל. יש לקבוע מעטפת זמן שבה עסוקים ביסודות האמונה. בשאר הזמן לא מתעסקים בשאלות אלא רק בתשובות. התשובות זה ההאחזות בעצם החיים. התשובה היא בכך שאדם קם בבוקר אומר מודה אני. התשובות זה במאור פנים שאדם מאיר לחבירו ולסביבתו התשובות הם במצוות כיבוד אב ואם בחשק והתלהבות. התשובות מצויות בחיים ישירים טבעיים ואמיתיים.
שאלה: סולמי דפרת: בסכה נג: ובכו נה: מסביר לנו רש"י על זרם מים שיורד מראש הפרת ועולה לגובה זהה במקום אחר. האם מדובר על חוק הכלים השלובים? האם ידוע לנו איפה המקום הזה, או בכלל מה מקום הפרדות הנחל שיוצא מעדן ונפרד לד ראשים? כ"כ אשמח לדעת לאן משייכים כיום מוצא נהרות אלו(שמעתי שהפרת בטורקיה והחדקל באפריקה!?). למה נפתרת בכך הבעיה שבכל העולם(!) יש מים במרחק אלף גרמידי מהאדמה?
תשובה: א. ניתן להסביר גמרא זו על פי חוק הכלים השלובים, כך ראיתי שגם הסביר הרב יוסף בא-גד בספרו נחלי בא-גד (אניציקלופדיה לאקטואליה ביהדות) חלק ב' עמ' 883. ב. החידקל הוא אחד הנהרות החשובים בקדמת אסיה. מקורותיו במזרח טורקיה, ורוב זרימתו היא בשטח עיראק. החידקל הוא נהר עתיק לצד נהר הפרת. איתו הוא מתאחד ונשפך אל המפרץ הפרסי. הפרת הוא נהר העובר בטורקיה, סוריה ועיראק והוא הארוך בנהרות קדמת אסיה. מקורותיו של הנהר הם בהרי אררט וכאמור בסופו נשפך למפרץ הפרסי. ג. כל המים הנמצאים במרחק אלף גרמידי מקורם מימי התהום, מים הנמצאים גבוה יותר מקורם בפרת על פי תירוץ הגמרא. יום טוב
שאלה: קריאת שמע ותיקון חצות: 1. מותר לקרוא קריאת שמע אחרי חצות, ושמעתי גם שאם קוראים אחרי חצות אז בלי ברכת המפיל, אבל אם בירכתי בטעות זה ברכה לבטלה? והאם מותר לקרוא ברכת המפיל בללי ברוך אתה אם זה אחרי חצות? 2. מותר לקרוא אם קראתי קריאת שמע אחרי חצות את תיקון חצות כי אסור לדבר?, ובכלל אם לא בירכתי ברכת המפיל או שבירכתי אבל בלי ברוך אתה מותר לדבר אחרי זה? 3. יש בחלק מהסידורים שכתוב אחרי הפסוק בידך אפקיד רוחי יש את הפסוק תורה ציווה לנו משה. האם מותר בכלל להגיד את הפסוק הזה אם בירכתי את ברכת המפיל עם ברכה (הכוונה עם שם ה שאז אסור לדבר אחרי זה)? 4. ולמה אי אפשר לכוון בקריאת שמע של ערבית את הקריאת שמע שעל המטה? 5. אם הרב יכול בבקשה לסדר ללי מה צריך להגיד איזה תיקונים, מה זה תיקון חצות, לאה, רחל, כרת וכל ההמשך רק שמעתי עליהם אבל אני לא יודע מה זה כל דבר? ומה צריך להגיד? ומה המינימום שצריך להגיד? 6. והאם צריך לעשות תיקון חצות גם בלילה וגם בצהרים או רק אם לא עשיתי בלילה אז צריך לעשות בצהרים ואם צריך גם בצהרים אז איזה נוסח צריך להגיד? אותו דבר?
תשובה: 1. אפשר לקרוא אחרי חצות בלי ברכת המפיל. 2. מותר, תיקון חצות זה לא הפסק לעניין זה. ואם לא בירכת המפיל אפשר לדבר דברים מוכרחים. 3. מוצר לומר זה לא הפסק. 4. ק"ש שעל המיטה באה לדחות כוחות רעים בזמן שאדם ישן ואין לו כוחות להתגבר, וק"ש של ערבית היא מצות התורה בלי קשר למזיקים. 5. תיקון רחל- על צער ישראל, חורבן המקדש, גלות ישראל בין הגויים הריגת הצדיקים בכל הדורות ועוד. תיקון לאה- לתקן חטאים פרטיים ולהתפלל להצלחת ישראל בגאולה בקרוב. תיקון כרת- למי שעבר על איסור כרת ח"ו. 6. תיקון חצות הוא רק בלילה מחצות הלילה עד עמוד השחר.
שאלה: כשרות חטיף שוקולד של romega: קניתי חטיף שאין עליו כשרות ואין עליו בכלל מלל בעברית. המוכר אמר שבארגז של המוצר יש כשרות. האריזה אדומה ברובה וכתוב על המוצר בגדול wafers החטיף מיוצר על ידי datay gida sanayi ve ticaret מיוצר עבור חברת mega gida san אם החטיף כשר - מי נותן לחטיף הזה כשרות?
תשובה: ב"ה שלו-ם וברכה צריך לכתוב על המוצר שם נותן הכשרות באישור הרבנות הראשית. לפעמים כותבים רק על אריזה חיצונית אבל צריך לראות כתוב. אפשר לבדוק באתר של הרבנות במחלקת יבוא- רשימת מוצרים, להקיש ctrl f ולכתוב וופל. הרב חגי בר גיורא
שאלה: חידוד הדברים.: אז בפועל מה שאני צריך לעשות הוא כן לשים דגש על השאלות באמונה שנוצרות עד שהדבר יספק את נפשי וירגיש נוחות ולצאת מההרגשה הקשה והמעיקה הזאת? ואם אפשר עוד לשאול:1) מה אמור לדחוף אותי ואת כל אדם(מבחינה שכלית) ע"מ למצוא תשובות לשאלות באמונה? 2)איך האדם משיג את ההרגשה של רוחניות מסויימת? הוא יוכל להרגיש שהוא בדרך הטובה, ושהוא לומד תורה ומקיים מצוות הוא ירצה בכך, ולא ירגיש כעושה מעשה קוף בעלמא? השאלה נשאלה בהמשך לשאלה "הדרך להגעה אל האמונה"
תשובה: : לא אמרתי שכדאי לשים דגש. להיפף, מה שניתן לעשות בטבעיות ולא בלחץ תמיד זה יותר טוב. מה שניתן לפטור במבט רחב ולא בהתבוננות ממוקדת זה תמיד טוב יותר. אולם אם יש לך משהו מעיק ושאלה שצפה ועולה על כך אמרתי שגם אז לקבוע רק זמן מיועד ומוגבללהתעסק עימה ולא להסתובב כל היום סביב החיפוש שבדרך כלל לא יביא את התשובה במהירות. האמונה והתשובות נבנות אצלנו מתוך מבט רחב ומתוך החיים עצמם ולאו דווקא מכך שנמקד את התבוננותנו לפטור את כל הדילמות. זה גם נוגע לשתי השאלות הנוספות שלך. אין לנו רצפט של רופא למצוא את המזון שמתאים לנשמה שלנו. אנו יודעים שיש בחיים שיש בהם מידות טובות לימוד תורה וקיום מצוות מזון שיכול להגדיל את הנשמה ואת מזונה. להכוין אותך לחלק המיוחד שלך בתורה ובמצוות צריך להכיר אותך יותר לעומק. כל אדם מגיע עם הוא נאמן לחלקו ולאופי המיוחד לו.
שאלה: שביעית: בתחילת פרק ב בהלכות שמיטה ויובל הרמב"ם עוסק בפינוי זבל מחצירו לשדה. רציתי לשאול שאלה מציאותית ולא הלכתית, א: באיזה זבל מדובר? הכוונה לגללי בהמות וכדו או משהו אחר ואם כן מהו? ב: מה הכוונה שיהא נישוף ברגלי הבהמה והעוברם ברשות הרבים. וכיצד זה מועיל לזיבול השדה?
תשובה: וברכת ד' א. זבל אורגני שהיום קוראים לו קומפוסט. גם זבל של בע"ח שימש לדישון. ב. אחד מהתנאים שהנחלו את הארץ היה שיוציאו את הזבלים ואנשים יעברו ויפוררו אותו, כך שיהיה זמין לזבל בו את השדה. בברכת התורה והארץ הרב יהודה הלוי עמיחי מכון התורה והארץ
שאלה: הכשרת כיור: במידה ונשפך מעט חלב לכיור הבשרי, שבו היו מים, והיתה סתימה בכיור, כך שכנראה זה נשאר כך ליותר מ-24 שעות. האם הכיור צריך הכשרה (וכיצד)?
תשובה: אין צורך להכשיר את הכיור, כיוון שגם אם לא היה במים פי ששים כנגד החלב - הרי החלב נפגם בעת שנפל למים שהצטברו בכיור הסתום. הרב עודד מילר
שאלה: בעיות בשידוכים: אני בחור ישיבה בשלב השידוכים וקשה לי מאד בהתלבטויות אני מקבל הצעות בכיון שאני מחפש אך עדיין הרבה ספקות דבר שמאד מפריע לי שאני מכיר חברים שהם כבר אברכים שאיך שהוא אצלם הכל חלק לדוגמא אשה חזקה מבחינה תורנית עם עבודה מכובדת ומסודרת נראת טוב ממבחינת מראה חיצוני ואיך שהוא שאני נפגש אני מרגיש שצריך להתפשר לדוגמא נראית טוב איך אינה חזקה ותורנית מספיק וכן להיפך פחות נראית ויותר תורנית בקיצור לא מה שציפתי לא יודע איך להתמודד עם מחשה מציקה זו אני יודע שאין מושלם אך מצד שני אני רואה שהמון חברים חיפשו דברים כמו שאני מחפש ומצאו הכל או לפחות כמעט הכל מה ניתן לחשוב או לעשות????
תשובה: : אתה עדיין בחור צעיר בתחילת דרכך. כדאי שתתמלא באמונה ובסבלנות. כשיגיע הזיווג שלך אתה תרגיש זאת. אל תבוא עם רשימת מכולת. אישה היא לא מכולת שצריכה להענות לכל המוצרים שאת המחפש. המפגש בין איש ואישה היא מפגש בין נשמות שנמשכות אחד לשני. תאמין יותר בנשמה וברוח מאשר בדברים החיצוניים. השלב היחיד שבו אתה יוכל לשאול על הפרטים של מהי עבודתה, כמה היא כשרונית ובמה היא כשרוית זה רק בשלב שמציעים לך הצה ואתה נמשך להצעה מכוח מה שאומרים לך על דברים חיצוניים. אולם כשאתה בא לפגישה אתה בא להפגש עם האישיות שהיא עומדת מולך. האישיות היא לא במה היא עובדת ולא סך הכשרונות שלה ולא כיצד היא נראית. האישיות היא מעל ומעבר לכך. אנחנו נפגשים בכדי למצוא את מפגש הנשמות ולא בכדי לקבל אישה שתפרנס אותנו שהרי יש לה עבודה טובה. תנסה לשנות מבט בסיסי זה וכך יטיב לך גם בשלב זה של החיים וגם לאחר הנישואין. רוב הקשיים של זוגות נשואין נוגע לכך שאנשים שוכחים שהם חיים עם אישיות שהיא מיוחדת ומיוחדת להם. הם מתחילים לשפוט את הבן זוג לפי התמורה שהוא נותן להם. זהו אסון לחיבור בין אי שלאישה. מה שנדמה לך שחברך זכו במציאות ורק אתה לא מצאת. ראשית ראוי שתשתדל לשמוח בשמחת חבירך ובע"ה גם אתה תמצא. שנית אני אומר לך שאתה לא יודע מה באמת כל אדם מרגיש. גם חבריך יכולים להיות מאושרים בחיים רק בתנאי שהם לא חיים עם אישה יפה, כשרונית, מפרנסת וכו'. הם יכולו להיות שמחים רק בתנאי שיריגשו שזה חלקם המזומן להם ממרומים, רק כשיוכלו קצת לחוש ש"אישתו של אדם כגופו" זהו התנאי לאושר הזוגי. כשם שאדם קשור לעצמו, חיי את עצמו אוהב את עצמו, מלמד זכות עלצמו וגם מצפה מעצמו לעוד טוב כך ירגיש האדם כלפי בן זוגו.
שאלה: יופי בשידוכים: כמה משקל יש ליופי כשבאים לחפש שידוך אני מרגיש לפעמים שאין רגש ולא משיכה ונראה לי בגלל שחסר יופי יש משהו בדברים הללו או שאני נוטה אחר תרבות מערבית מה שהאכילו אותנו בסרטים??כי נראה שיש כאן מן האמת אין אשה אלא ליופי ואשה יפה מרחיבת דעתו של האדם וחווה שרה רחל אביגיל ועוד היו נשים יפות נשים של צדיקים??
תשובה: אכן יופי אינו דבר שלילי. העיקר הוא כמובן היופי הפנימי, אולם המצב השלם הוא שהיופי החיצוני מצטרף ומעשיר את היופי הפנימי. כך היה אצל הנשים שהזכרת, המהר"ל אף מבאר שהמקור הפנימי של היופי הוא בבית המקדש, 'ועשית בגדי קודש לאחיך לכבוד ולתפארת'. הבעיה בסרטים שהזכרת הוא שהיופי החיצוני הוא העיקר בהם, ובכך מתהפכת הקערה על פיה. משטיפת מוח זו אכן ראוי להיגמל. חשוב שהאשה תמצא חן בעיני הבעל, אך אין זה המדד העיקרי אלא הוא מצטרף לעיקר, המידות הטובות והאישיות. אם אין משהו במראה שמעורר תחושת ריחוק, אין להימנע משידוך בשל כך. כתבתי את התפיסה העקרונית, אולם יתכן מאוד שאין הדבר פותר את הקושי האישי שלך בעניין. לשם כך אני מציע להתייעץ עם אדם תורני פנים אל פנים. בהצלחה!
שאלה: שביעית: בשבת הארץ בעמוד 286 287 בסעיף ד. הרב דן לגבי פינוי אשפה לאוצר בשדהו. איני מבין הרי כל מה שדיברנו עד עתה בהלכה הוא שהוא צובר את האשפה בשדה ולא מתכוין לזבל אותה ולכן מותר באופן מסוים של ערימה גדולה וכו. א"כ מה החידוש כאן שכותב הרב "מותר לו להוליך אותו לאוצר בתוך שדהו" עד עכשיו דיברנו על משהו אחר?
תשובה: וברכת ד' עיין פ"ב ה"ב אות ב. שם כתב הרב זצ"ל למוציא זבלים לרגלי בני אדם ובהמות. על כך דן באות ד'. בברכת התורה והארץ הרב יהודה הלוי עמיחי מכון התורה והארץ
שאלה: מכונת גילוח מחו"ל: קבלנו מתנה מחו"ל מכונת גילוח. לא מצאנו את שמה במאגר של מכונות גילוח כשרות שנמכרות בארץ. ( היא לא נמכרת כאן) האם יש איך לדעת אם זו מכונה כשרה לשימוש? ו
תשובה: אפשר לגלח שיער ביד או ברגל ולראות אם זה מוריד עד הסוף עד שהמקום נראה חלק ללא שיער אסור להשתמש במכונה, ואם נשארים סימני שיער מותר.
שאלה: ממזרות בפונדקאית גויה:, רציתי לברר בקשר לפונדקאית מגויה, ( גם הביציות מגויה ). זאת אומרת שהילד הוא גוי גמור, האם יש חשש לממזרות בגלל שהגויות האלו הם משות איש? אבקש את תשובתכם מהר ככל שניתן.
תשובה: אין דין ממזרות בגוים ולכן ילד שיוולד מפונדקאית גויה אינו ממזר, יש דיעות שהילד גוי וצריך גיור.
שאלה: חימום במיקרוגל בטעות ללא כיסוי: אנו מקפידים לחמם במיקרוגל עם כיסוי. כיסוי חלבי למאכלי בשר וכיסוי בשרי למאכלי בשר. שכחנו פעם אחת לחמם את הבשר עם הכיסוי. מה לעשות בהמשך עם המיקרוגל? צריך להכשיר אותו? איך? ניתן להמשיך לחמם בשר או חלב עם כיסויים?
תשובה: אין צורך להכשיר, סוברים "ריחא לאו מילתא היא" ויכולים להמשיך כרגיל.
שאלה: מאכל חריף קר שנפל לכיור טרף: ב"ה יש לנו רק כיור אחד במטבח ולכן לשטיפת כלים יש לנו 2 גיגיות לחלבי בשרי והכלים לא נוגעים בכיור עצמו. הורי מחשיבים את הכיור לטרף. האם כאשר שוטפים ירקות ולמשל נופל בצל צנונית שמוגדרים כדבר חריף לתוך הכיור, האם הם נאסרים כי נפלו לתוך כיור טרף או אפשר לשטוף ולהשתמש כפרווה? מדובר בשטיפה במים קרים. נשמח לתשובת הרב, ב מראש.
תשובה: אם נופל מאכל קר לכיור אפשר לשוטפו ולאוכלו, גם אם המאכל חריף.
שאלה: שמיטת כספים מאפשרת ריבית?: כידוע המלוה סוכם כסף אסור לו להחזיר למלוה יותר ממה שלווה בגלל איסור ריבית. 1. האם אחר שנת שמיטה יכול הלוה (למרות שלא חייב) להחזיר יותר מסכום ההלוה, היות והחוב נשמט והחזרת הקרן היא רק משום לפנים משורת הדין? 2. האם המלוה יכול לעשות פרוזבול בתנאי - שאם הלוה לא מחזיר והוא יצטרך לדרוש ממנו אז זה פרוזבול, ואם הלוה יחזיר לבד או סכום יותר גדול אז זה לא פרוזבול (ובכך לא יהיה איסור ריבית). ב
תשובה: וברכת ד' ידוע שגם אסור לתת ריבית כמתנה (מלבד ת"ח), על כן לא נראה להקל. על פי הנאמר לעיל גם הצעה זו לא יישימה. כתיבה וחתימה טובה הרב יהודה הלוי עמיחי מכון התורה והארץ
שאלה: לקנות דגי נוי באבלות: האם מותר באבלות על אבא לקנות דגי נוי לאקווריום?
תשובה: זה לא דבר שמברכים שהחיינו ולכן אין בעיה. בגד חדש אל תחדש בשנת האבל.
שאלה: ציור דגלים וצלבים: לבני בן 7 יש תחביב של ציורי דגלים של מדינות. הוא מצייר את דגלי כל המדינות ללא הבחנה האם עליי לאפשר לו לצייר דגלים שיש בהם צלבים? האם לאפשר לו לצייר דגלים של מדינות אוייב שלנו?
תשובה: הצלב שעל הדגלים של הגויים נועד לקישוט ולא לעבודה זרה ועל כן אין בו איסור אמנם זה מכוער ולא ראוי אבל אין להחמיר לילד בן שבע. אותו דבר ביחס לדגלי אויבים, יש להעיר לו שאלו אויבי ישראל אבל לא לאסור עליו לצייר.
שאלה: צואה באמצע התפילה: הרב. באמצע תפילת שמו"ע של ערבית נזדמנה מולי צואת אדם (לא הייתה לפני התפילה) במרחק של פחות מד אמות, גם ראיתי אותה וגם הריח הגיע אלי. המשכתי בתפילה במקומי עד הסוף, כולל שיר המעלות ועלינו לשבח. האם נהגתי נכון בדיעבד? איך היה ראוי לנהוג לכתחילה?
תשובה: היית צריך לעקור רגליך באמצע שמונה עשרה  ללא דיבור  ולעבור מעבר לצואה במרחק שלא יגיע אליך הריח.
שאלה: גויה שרוצה ללכת למקוה: אישה גויה שחיה עם יהודי ביקשה מחבירתה להראות לה מה זה מנהג הדלקת נרות בשבת, ועכשיו היא מתעניינת על טבילה. אין לה כונה להתגייר, אך מכיוון שהיא שמעה שטבילה זה סגולה לילדים היא ביקשה משכנתה שתבוא איתה למקווה. 1- שכנתה שאלה אותי, מה לעשות? 2- אם כן הרב חושב שיכולה לטבול, האם תוכל לברך - ברוך אתה השם אלוקי ישראל שציוה על הטבילה?
תשובה: מקווה אינו סגולה אלא מצוה, גויה לא חייבת והמקוה גם לא יועיל לה. היא גם לא תוכל לברך "וציונו".
שאלה: מרחק הפרדה בשתילת זרעים: מהו המרחק בשתילת זרעים שלא יהיה איסור כלאיים. וכן מה המרחק בין זרעים לעצים? מדובר בגינה ביתית
תשובה: המרחק בין זרעים צריך להיות טפח וחצי (12 ס"מ) ובין זרעים לעצים לא צריך הפרדה.
שאלה: מחלוקת בלימוד מפסוקים: הרמב"ם בהקדמה למשנה מחלק את ההלכות בתורה שבעל פה לחמש קבוצות. שלוש דאורייתא ושתיים דרבנן. השלוש דאורייתא - הלכה למשה מסיני, פרוש מקובל, וכאלה שנלמדו ממידות שהתורה נדרשת. הרמב"ם אומר שמחלוקת חכמים קיימת רק בהלכות שנלמדו ע"י חכמים במידות שהתורה נדרשת ואילו לגבי שתי הקבוצות האחרות אין מחלוקות. ולכאורה אנחנו כן רואים מחלוקות חכמים גם בפרושי מקובל על פסוקים. למשל - לגבי גובה מקסימלי של סוכה יש שלוש דעות מאיזה פסוק לומדים זאת, עם נפקא מינא להלכה, כשנפסק להלכה שלומדים זאת מהפסוק "בסכות תשבו שבעת ימים" וכו. האם לימוד מפסוק זה התחדש ע"י הגיון של חכמים ועל כן יש בו מחלוקת או שמא הוא פרוש מקובל שעבר במסורת - ואם כן למה יש חולקים עליו - הרי אליבא דרמב"ם חלילה לומר שיש מסורות מוטעות?
תשובה: הכלל הוא שלא נפלו מעולם מחלוקות על עיקרי המצוות, אף פעם לא היתה מחלוקת לגבי מצוות הנחת תפילין, התפילה, המזוזה, שמירת השבת, הסוכה וכו'. המחלוקות היו בפרטי הפרטים של ההלכות, בדיקדוק המצוות. כפי שכותב הרמב"ם בהקדמה שהיו אנשים "שלא הבדילו בין העיקרים המקובלים והתולדות המוצאות". ופירוש הדבר שחכמי ישראל מוציאים מן הכתובים הלכות בפרטי המצוות ובהם קיימת מחלוקת ואף במקרה שציינת בשאלה יש מחלוקת בענין זה אף במשנה בין חכמים לרבי יהודה, סוג זה שייך לחלק השלישי שמונה הרמב"ם בהקדמתו "הדינים המוצאים בדרך ההקש". הרחבה ממקורות נוספים: כמו כן בספר ה"כוזרי שני" הוסבר עניין זה: "אמר החבר: דע אדוני המלך שמעולם לא נפל מחלוקת בח על העיקרים המקובלים אלא על פירוש קצתם. כגון: תקיעת שופר בראש-השנה נכתבה ברמז שנאמר (במדבר כט): "יום תרועה יהיה לכם" ונזכרה במשנה כידוע לכל ישראל, כמו שלמדנו (ראש-השנה פ"ג, מ"ב): "כל השופרות כשרים חוץ משל פרה". ואף-על-גב שנאמרה תקיעה ותרועה בחצוצרות מעולם לא עלה על לב איש ישראל לומר שתרועה של ראש-השנה תעשה בחצוצרות או בכלי אחר שלא יהיה שופר. וכן במסכת דסוכה (פרק ג משנה ג) מזכיר האתרוג כדבר הידוע אף-על-פי שלא מצינו בתורה, אלא: "פרי עץ הדר", דתנן: "רבי ישמעאל אומר ג' הדסים ושתי ערבות לולב אחד ואתרוג אחד". ואין חולק על זה מפני שהוא עיקר מקובל  בתורה שבעל-פה  בכל ישראל ש"פרי עץ הדר" האמור בתורה הוא אתרוג, המכחיש זה כאילו מכחיש בתורת משה וכן בשופר. אמנם המחלוקת היא על פירוש קצת העיקר. כגון רבי יוסי שמכשיר בשל פרה שסובר שגם הוא בכלל שופר והמחלוקת הזאת אינה נוגעת בעיקר בשום פנים. וכן ב'ענף עץ עבות' כולם לא חולקים שהוא הדס מפני שזה עיקר מקובל, אבל יחלקו אם צריך שיהיה אחד שלם לפחות או לא איכפת לנו אם אפילו שלושתן קטומים, וזו אינה מחלוקת בעיקר המקובל כלל. וכן במלאכות של שבת כולם לא חולקים שהן שלושים ותשע מפני שזה קבלה.". גם המהר"ל הסביר זאת בספרו "תפארת ישראל" (פרק סט): ".ולפיכך במה שהיו חולקים חכמים הם דברים שהם נחשבים כמו עלים לאילן והם בדברים פרטיים שאי-אפשר שלא יצטרף למצוה דברים פרטיים דקים אשר בהם המחלוקת לדקותם לגודל התורה שיש ענפים דקים בלי שיעור כמו שלא ימנע באילן". יום טוב
שאלה: עלייה להר הבית עם כסא גלגלים: אני בחור נכה המתנייד בכ.גלגלים כבר הרבה זמן אני רוצה לעלות להר הבית אך אני רוצה לקבל תשובה הלכתית ברורה האם דבר זה מותר ובטח בנושא כה רגיש. יש לציין שאני מדבר על עלייה להר לאחר שטבלתי טבילה דאורייתא.
תשובה: הברייתא (ברכות סב ע"ב) אומרת: "לא יכנס אדם להר הבית לא במקלו שבידו ולא במנעל שברגלו ולא במעות הצרורים לו ינו ובפונדתו מופשלת לאחוריו". וכן נפסק להלכה ברמב"ם (הלכות בית הבחירה פ"ו ה"ב). לפי המאירי (ברכות ו ע"א) איסור זה הוא מדין מורא מקדש, ורק במחנה שכינה זו העזרה האיסור הוא מהתורה, אך בשאר שטח הר הבית שהוא מחנה לוויה האיסור הוא מדרבנן בלבד. כמובן שהשאלה בנידון דידן היא רק לגבי מחנה לוויה, מפני שבזמננו אסור להיכנס למחנה שכינה. מעתה עלינו לברר האם אדם אנוס שאינו יכול ללכת ברגליו אלא רק על ידי כסא גלגלים מותר לו לעלות כך להר הבית, שהרי אינו מזלזל בקדושת המקום. הנה בעניים קריאת התורה מצינו שנפסק להלכה (שו"ע או"ח סימן קמא סעיף א) שיש לקרוא מעומד ואין לו לסמוך עצמו אלא אם כן הוא בעל בשר. אולם בשער הציון (או"ק ד) מביא את הדרך החיים הסובר שאם אינו יכול כלל ללא סמיכה, מותר לו להיסמך אפילו לכתחילה. וכן מצינו בדיני שבת (שו"ע או"ח סימן שא סעיף י"ז) שחיגר שינו יכול ללכת כלל ללא מקלו, מותר לו לצאת כך אפילו לרשות הרבים, כיוון שלגביו המקל הוא מנעל דידיה. כך גם בנידון דידן, כסא הגלגלים נחשב כמנעל דידיה. לכן, מי שמרותק לכסא גלגלים, מותר לו להיכנס כך לשטח מחנה לוויה שבהר הבית בו האיסור הוא רק מדרבנן, כיוון שזהו אונס גמור ואין בכך פגיעה במורא מקדש.
שאלה: בירור בעניין היושב מול המתפלל: לכבוד הרב! בשו"ע סימן קב סעיף א כתוב: "אסור לישב בתוך ד"א של מתפלל, בין מלפניו בין מן הצדדים ובין מלאחריו צריך להרחיק ד"א. ויש מי שאומר (דעת האוהל מועד) דהני מילי מן הצד, אבל כנגדו אפילו כמלוא עיניו אסור אפילו עוסק בקריאת שמע". במ"ב ס"ק ט: "ועיין בפר"ח שפסק כדעה קמיתא דאין חילוק בין מלפניו ובין מן הצדדין. ושארי אחרונים כתבו שטוב להחמיר כדברי היש מי שאומר". שתי שאלות לרב בהבנת הדברים האלו: א האם כל הדיון הוא ביושב פנים אל מול פנים (פני המתפלל מופנות על עבר ארון הקודש, ואותו אדם היושב, גבו אל עבר ארון הקודש ופניו אל עבר המתפלל), או אף באדם היושב באותו כיוון (פניו אל ארון הקודש ואחוריו אל המתפלל)? ב אם נחשוש,כדברי המ"ב, לדעת האוהל מועד, איך אפשר לעשות בתי כנסיות כשלנו עם ספסלים? והרי אם הציבור סיים תפילת עמידה, ואחד מאריך בתפילתו, כל מי שבקו ישר מאותו אדם מאריך ועד קיר בית הכנסת (שהרי כתב כמלוא עיניו) יצטרכו לעמוד עד שיואיל בטובו לסיים את תפילתו? אשמח לתשובה
תשובה: א. זה לא משנה פנים אל פנים או גבו אליו, גם גב אל פנים אסור. ב. הגבאים צריכים לומר שמי שמאריך בתפילה יתפלל בצד. אותו אדם מכשיל את הרבים.
שאלה: הורדת משחק שקניתי אותו והוא אבד: קיבלתי במתנה משחק לפני עשר שנים ושיחקתי בו ואז מחקתי אותו מהמחשב. כעת אני רוצה לשחק בו שוב אבל הדיסק שלו נאבד. מדובר במשחק ישן שלא נמכר כבר אבל יש לו גירסה משופרת שכן נמכרת ואני רוצה להוריד מהאינטרנט רק את המשחק הישן ולא המשופר. מותר לי?
תשובה: לדעתי הואיל ורכשת את זכות השימוש מותר לך.